იორდანია

**იორდანია**, ოფიციალურო **იორდანიაშ ჰაშიმიტური ომაფე**, — სახენწჷფო ბჟადალი აზიაშ ობჟათე ლევანტიშ რეგიონს. იორდანიას ოორუეშე უხურგანს სირია, ბჟაეიოლშე — ერაყი, ობჟათეშე — საუდიშ არაბეთი, ბჟადალშე — ისრაელი დო პალესტინაშ ოკუპირებული ტერიტორიეფი. ღურელ ზუღაშა ინმაკათე წყარმალუ იორდანე იდვალუაფუ ქიანაშ ბჟადალი ხურგიშ მანგას იორდანიაშ რიფტიშ ლეხერს. იორდანიას ობჟათე-ბჟადაშე მორჩილი წყარპიჯიშ ღოზი უღჷ ჭითა ზუღას, ეგვიპტეშე გიშართილი რე აკაბიშ ჸუჯით. ამანი რე ქიანაშ ნანანოღა უკაბეტაში ნოღა დო ლევანტიშ რეგიონიშ არძაშე დოხორელი აბანი.

ტრანსიორდანიაშ ტერიტორიას, ნამუთ დოხორელი რე დიო ხოლო პალეოლითიშ ბორჯიშე, რკინაშ ხანას გიჭყჷ სუმი ომაფექ: ამონი, მოაბი დო ედომი. ჯვ. წ. III ოშწანურას არაბი ნაბატალეფქ ქუდარსხუეს მუნეფიშ ომაფე, ნამუშ ცენტრი რდჷ პეტრა. ბერძენულ-რომაულ პერიოდის ტრანსიორდანიას გიჭყჷ მუსხირენი ნოღაქ, ნამუეფჷთ დეკაპოლისიშ აკოდგინალაუშა მიშმეშეს. მოგვიანეთ, ბიზანტიური გამაგალაშ თებაშ უკული, რეგიონი გეჸვენჯი ისლამური სახალიფოეფიშ აკოდგინალაუშა მიშმეშჷ: რაშიდუნეფი, ომაიენფი, აბასიანეფი დო ოსმალეთიშ იმპერია. 1916 წანაშ კაბეტი არაბული ებუძოლიშ უკილი, პირველი მოსოფელიშ ლჷმაშ ბორჯის, ჸოფირი ოსმალეთიშ სირიაქ გორთილქ იჸუ, ნამუშეთ 1921 წანას გიჭყჷ ტრანსიორდანიაშ საამიროქ დო ბრიტანეთიშ მანდატიშ გიმე რდჷ. 1946 წანას, ქიანაქ მიპალჷ ზოხორინალა დო ოფიციალურო ჯოხოიდვალუაფუდჷ მუჭოთ იორდანიაშ ჰაშიმიტური ომაფე. 1948 წანას, პალესტინაშ ლჷმაშ მალობაშის, იორდანიაქ ბჟადალი წყარპიჯი გეჭოფუ დო ანექსია იქჷ, 1967 წანას ისრაელქ თე ტერიტორიაშ ოკუპაცია იქჷ. 1988 წანას, იორდანიაქ ივარუ თე ტერიტორიეფშენ პრეტენზიეფიშ ღვენა პალესტინარეფწკჷმა დო 1994 წანას, ისრაელწკჷმა ოთინჩალე ხეკულუას მაჭარჷ ხე.

იორდანია რე გვერდო ტიოზური ქიანა 89 342კმ2 ფართობით დო 11,5 მილიონიანი მახორობათ, ნამუშით არაბულ ქიანეფს შქას მავითაართა აბანს იკენს. ქიანაშ მახორობაშ აბსოლუტური უმენტაშობ ვარ-და მეხოლაფირო 95% სუნიტური ისლამიშ გემაჸვენჯი რე, დოსქიალდირი — არაბი ქირსიანეფი. იორდანიაშა პრაქტიკულო გულა ვაუღუდჷ რეგიონს თიმ ბორჯიშო მიმალი, 2010 წანაშ არაბულ აფუნს. 1948 წანაშე იორდანიაქ ანდა რაჸილი მიღჷ რეგიონიშ მეძობელ კონფლიქტის მარენჯი სახენწჷფოეფშე. 2015 წანაშ დგომარობათ, იორდანიას ოხორანს 2,1 მილიონი პალესტინარი რაჸილეფი, ნამუეფიშ უმენტაშობას იორდანაიშ მენმოღალობა უღჷ, თაშნეშე — 1,4 მილიონი სირიალი რაჸილეფი. ქიანა თაშნეშე რე თხოზინელი ვითოშობათ ქირსიანი ერაყალიშ ხვაშია. თიშ უმკუჯინალო, ნამჷ-და იორდანია აგჷნძორენს რაჸილეფიშ მეღებასჷნ, 2010-იან წანეფს სირიაშე ტოლვილეფიშ კაბეტი მიშულაქ შანულამო გეუნჭირჷ ქიანაშ ერუანულ რესურსეფს დო ინფრასტრუქტურას.

იორდანია რე სუვერენული სახენწჷფო კონსტიტუციური მონარქიათ, სოდე მაფას უღჷ ფართო ემაჸონაფალი დო კანონმადვალუ ხემანჭუეფი. ქიანა რე არაბული ქიანეფიშ ლიგაშ დო ისლამური წოროხანდაშ ორგანიზაციაშ ართ-ართი დჷმარსხუაფალი. ადამიერიშ გოვითარაფაშ ინდექსის ქიანა 100-ა აბანს იკენს დო ოშქაშეშე მაღალი მიშნაველიშ მოღვენი ეკონომიკათ იკოროცხუ. იორდანიაშ ეკონომიკა რე რეგიონიშ ართ-ართი არძაშე უჭიჭაში ეკონომიკა, ნამუთ შხვაში თური ინვესტორეფშო მიკონჭაფური რე კვალიფიციური მოხანდე გეგუთიეფიშ გეშა. ქიანა რე კაბეტი ტურისტული ოულური, თაშნეშე ჯგირო წუმოძინელი ჭყანთხილუაშ ჭყოლოფუათ მიკონჭაფური რე სამედიცინო ტურიზმიშო. თეშ უმკუჯინალო, ორთაშობური რესურსეფიშ ნარკულობაქ, ტოლვილეფიშ კაბეტი მუდანობაქ დო რეგიონული არულობაქ ეკონომიკური ძინა აკობორკუ.

## რესურსეფი ინტერნეტის

* იორდანია დო არაბული ქიანეფი 
* იორდანია
* იორდანია-საინტერესო ინფორმაცია მოშარეეფშო 
* იორდანიაშ კონსტიტუცია 

## კომენტარეფი


## სქოლიო

*
კატეგორია:ხოლო ბჟაეიოლიშ ქიანეფი
კატეგორია:აზიაშ ქიანეფი
კატეგორია:არაბულნინამი ქიანეფი
კატეგორია:კონსტიტუციური მონარქიეფი
კატეგორია:გოეროშ მაკათური სახენწჷფოეფი